Den store ramsløkfluen er helt knyttet til næringsplanten ramsløk, og kan finnes ganske tallrikt i lier der denne står tett. Denne finnes helst i litt næringsrike løvskoger. Hannene forsvarer territorier på solbelyste ramsløkblader, ramsløk som står i skyggen er mindre attraktive. Fluenes flygetid faller sammen med ramsløkens blomstring i mai-juni, og fluene besøker også gjerne blomstene. Hunnen legger egg ved roten av næringsplanten og larven utvikler seg inne i selve løken, de skiller seg dermed klart fra larvene av liten ramsløkflue som utvikler seg i bladene. Den store ramsløkfluen er regnet som er sårbar art i Norge, men ikke så truet som liten ramsløkflue.